1. HÁTTÉRMAGYARÁZAT – PÉLDÁK A JÓVÁHAGYOTT ESBA-PROJEKTEKRE Creta Farms (Görögország) – egészségesebbé kívánja tenni a húskészítményeket oly módon, hogy azokba extraszűz olívaolajat fecskendez. Ezzel a technológiával eltávolítják az emberi egészségre káros, telített, állati eredetű zsírsavakat, és azokat telítetlen zsírsavakkal helyettesítik, amelyek elősegítik a „rossz” koleszterin szintjének csökkentését. Jelenleg a Creta Farms a görög felvágottpiac legjelentősebb szereplője, amely már külföldre is sikeresen kiterjesztette tevékenységét. Az ESBA-alapok segítségével a vállalkozás további technológiai fejlesztéseket finanszíroz majd, hogy az „olívaolajozást” a snackételek esetében is bevezethessék. Ez 100 új alkalmazott felvételét teszi lehetővé, és a vállalkozás folytathatja külföldi terjeszkedését. Malin Corporation (Írország) – az élettudományokhoz kapcsolódó globális vállalkozás, amely innovatív K+F vállalkozásokba ruház be az élettudományok ágazatában való megjelenésük korai szakaszában. A nemrégiben kapott, mintegy 70 millió EUR összegű ESBA-hozzájárulásnak köszönhetően a vállalkozás a következő hét év során növelheti az élettudományokkal kapcsolatos európai iparágakba történő beruházásait. A kölcsön összegéből 40 millió EUR-t már most is élettudományokkal foglalkozó írországi és egyesült királysági magánvállalkozások általi, csúcstechnológiát igénylő innováció és új termékek kifejlesztésének támogatására használnak fel. Az ESBA révén a Malin segítheti az élettudományok területén tevékenykedő vállalkozásokat abban, hogy teljes mértékben kiaknázhassák a bennük rejlő lehetőségeket és kereskedelmi sikereket érjenek el. PEP-Therapy/Quadrivium (Franciaország) – tekintélyes francia kutatóintézeteknél dolgozó tudósok által 2014-ben alapított kutatóvállalat. A PEP Therapy-t alkotó kutatócsoport egy olyan technikát fejlesztett ki, amely segíti a proteinek egészséges sejteket rákos sejtekké változtató különös funkcióinak blokkolását. A cél egy olyan gyógymód kifejlesztése, amely – a kemoterápiával ellentétben – kizárólag a rákos sejteket pusztítja el, miközben a jó és egészséges sejteket megóvja. Projektje finanszírozásához a PEP-Therapy 1 millió EUR támogatásban részesült egy francia beruházási alap, a Quadrivium 1 keretéből, amely az Európai Beruházási Alap (a továbbiakban: EBA) részéről 20 millió EUR összegű tőkeinjekciót kapott. WOW Technology (Belgium) – egyedi igényeket kielégítő munkagépek és automata berendezések gyártása különböző iparágak számára, ideértve a következőket: repüléstechnika, gépjárműipar, biotechnológia, gyógyszeripar, agrár-élelmiszeripar, környezetvédelem és energiaügy. Első számú terméke az ún. „Shaker Robot” gép, amely lehetővé teszi az oltóanyaggyártás során felhasznált sejtkultúrák nagy mennyiségben történő előállításának automatizálását. Az ESBA keretében az EBA által fedezett kölcsönnek köszönhetően a vállalkozás úgy tervezi, hogy a következő öt évben megduplázza növekedését, a kétszeresére növelve az alkalmazottai létszámát, a tevékenységét pedig más európai piacokra – köztük Franciaországra, Németországra és Svájcra – terjesztve ki. Accessibility Ports infrastrukturális projekt (Spanyolország) – spanyolországi állami tulajdonban lévő kikötőkben vasúti és közúti elérési kapcsolatokhoz szükséges infrastruktúra létrehozását célzó beruházások finanszírozására szolgáló kerethitel, amely a „PAF” (Port Accessibility Fund) állami alap révén valósul meg. A projekt elősegíti a fő kikötők szárazföldi összeköttetését, amelyek mindegyike a transzeurópai közlekedési hálózatban (TEN-T) található. A művelet az EBB által az említett tengeri kikötői hálózat fejlesztésének céljára az elmúlt években nyújtott széles körű támogatás folytatását jelenti majd. Rydgier kórház (Lengyelország) – ez a Torun városában lévő létesítmény a rehabilitációjának finanszírozásához megközelítőleg 57 millió EUR összegű kölcsönben részesül az ESBA keretében az Európai Beruházási Bank (a továbbiakban: EBB) részéről. A projekt a lengyel és az uniós jogszabályok által előírt technikai és szakmai kórházi szabványoknak való megfelelést célzó beruházási program részét képezi. Ez az első olyan közszférabeli ügylet az országban, amely az ESBA keretében uniós költségvetési garanciában részesül. Ez az ügylet emellett modellként szolgál arra is, hogy miként lehet kombinálni az ESBA-finanszírozást egy pénzügyi eszköz innovatív formájában nyújtott, vissza nem térítendő uniós támogatással: Az ESBA-kölcsön mellett az uniós strukturális és beruházási alapokat (a továbbiakban: esb-alapok) is felhasználják a projekt finanszírozásához.